## La Filmoteca Valenciana projecta els curts valencians seleccionats per a la 39a edició dels Premis Goya

*** La projecció està dirigida als membres valencians de l’Acadèmia de Cine d’Espanya i a professionals del sector audiovisual valencià
* 6 dels 12 curts seleccionats compten amb ajudes a la producció de l’Institut Valencià de Cultura**

La Filmoteca Valenciana ha acollit una projecció especial dels curtmetratges amb participació valenciana prenominats a la 39a edició dels Premis Goya, la gala dels quals se celebrarà en el Palau de Congressos de Granada el 8 de febrer de 2025.

Cinc obres d’animació, tres documentals i quatre de ficció conformen la presència valenciana en esta edició dels Premis de l’Acadèmia de les Arts i les Ciències Cinematogràfiques d’Espanya.

Els quatre curtmetratges de ficció i dos dels documentals es projecten en la sala Berlanga de la Filmoteca Valenciana a les 10:30 hores, amb una duració total de la projecció de 125 minuts. Els cinc curts d’animació es projecten a les 12:40 hores, amb una duració total de la projecció de 60 minuts.

El director general de l’Institut Valencià de Cultura, Álvaro López-Jamar, ha assenyalat que l’audiovisual valencià “es troba en un excel·lent moment creatiu, ja que 12 dels 62 curts seleccionats per l’Acadèmia de Cine d’Espanya tenen participació valenciana, siga en la producció o en la direcció de les pel·lícules”.

La Conselleria d’Educació, Cultura, Universitats i Ocupació, a través de l’Institut Valencià de Cultura, ha organitzat esta sessió matinal perquè els acadèmics valencians que participen en les votacions de l’Acadèmia de Cine d’Espanya puguen vore projectats en pantalla gran els curts prenominats abans que es conega la llista final de curtmetratges nominats a final d’any.

La projecció també està dirigida a la premsa especialitzada i els membres de l’Acadèmia Valenciana de l’Audiovisual (AVAV), que col·labora en la difusió d’esta iniciativa amb la qual es vol donar a conéixer millor els curts valencians prenominats entre els professionals del sector audiovisual.

**12 curts valencians entre els 62 prenominats**

La comissió de curtmetratges de l’Acadèmia de Cinema va seleccionar 15 títols d’animació, 17 en l’apartat documental i 30 en la categoria de ficció, que podran ser votats pels acadèmics en estes pròximes setmanes, per a decidir els que finalment optaran als Goya 2025.

D’estos 62 curts, 12 compten amb participació valenciana: 5 d’animació, 3 documentals i 4 de ficció.

Entre els seleccionats hi ha 5 curts valencians d’animació: *Extinto* dirigit per l’alacantí Raúl Díez i produït per Daniel Díez i Raúl Díez de Moncorvo Film; Fel*​​​​​​​*ina, dirigit per María Lorenzo i produït per Enrique Millán; *First Coin*, dirigit per Anna Juesas i Sonia Sánchez amb els alumnes de l’escola Barreira Arte y Diseño i produït per Noemi Yim; *La valla*, escrit i produït per Sam Orti, i *Mortelli, un cas perdut*, escrit i dirigit per l’alacantí Ben Fernández i produït per Adán Aliaga i Miguel Molina de Jaibo Films i Bea Martínez de Beamos Producción.

En l’apartat de ficció s’han seleccionat quatre curts: *Pequeño*, dirigit pels alacantins Álvaro García Company i Meka Ribera, i produït per Meka Ribera per a Bilby Films i Trilita Films; *Voyager* dirigit per Pablo Pagán i produït per Víctor de los Dolores Palacios, i *El trono* dirigit per l’actriu Lucía Jiménez i produït per Arturo Valls per a Pólvora Films, juntament amb Carmela Martínez Oliart i Félix Tusell per a Estela Films i Pretérito Imperfecto Producciones.

També s’ha seleccionat *Evanescente*, dirigit per Gala Gracia i Guillermo Garavito, i produït per Carlo D’Ursi de Potenza Producciones i l’il·licità Carlos Guerrero de 39 Escalones, juntament amb Ramen Studio, Point of View, The Other Side Films i Drax Audio.

Entre els seleccionats hi ha dos curts documentals de producció valenciana: *Las novias del sur*, dirigit per Elena López Riera i produït per Pepe Andreu i Rafa Molés de Suica Films, juntament amb David Epiney i Eugenia Mumenthaler, i *Pequeño Sahara* dirigit i produït per Emilio Martí.

També figura el curt de producció catalana *Els buits*, dirigit per l’alacantina Sofía Esteve, juntament amb Isa Luengo i Marina Freixa, i produït per Carlotta Schiavon, Ian de la Rosa i Laura Rubirola Sala.

6 d’estos curtmetratges compten amb les ajudes a la producció que anualment convoca l’Institut Valencià de Cultura: *Extinto*; *Mortelli, un cas perdut*; *Felina*; *La valla*; *Las novias del sur* i *Pequeño Sahara*.

*Mortelli, un cas perdut, Felina* i *Pequeño Sahara* també formen part del catàleg ‘Curts Comunitat Valenciana’. Amb l’edició d’este catàleg, la Conselleria d’Educació, Cultura, Universitats i Ocupació, a través de l’Institut Valencià de Cultura, promociona el curtmetratge valencià tant en festivals nacionals i internacionals de cine com en mercats i altres esdeveniments del sector audiovisual.

Fecha: 21/11/2024